孤雲寄潘延之先生
作者：郭祥正
朝代：宋

paragraphs: 望孤雲兮山之巔，漭弗雨兮何油然。
送孤鴻兮海之涘，高舉翼兮游無邊。
彼君子之如似兮，脱世俗以不返。
奚無悶而止兮，又放意以窮年。
川有航兮陸有馬，園有佳木兮池有芳蓮。
坐卧兮白日，笑歌兮朱弦。
客至止兮，樂我之樂。
豈公侯之下兮，曾弗擇乎愚賢。
僕夫以耕兮，妾女以織。
恬弗愧兮，我衣我食。
神仙之逍遙兮，固不得以見之。
君子之宴息兮，舉斯世以誰敵。
嗟世人之自徇兮，莫知其求。
勢得而傲兮，勢失而囚。
靡後先之思兮，孰進退之由。
苟歲月之徙兮，託冠带以包羞。
惟勇子之從兮，貧未足以自周。
匪妻子之累兮，實吾親之憂。
慨負重兮執熱，慕坦跣兮臨流。